"Din motive de siguranţă, rugăm toţi utilizatorii platformei BTCXchange.ro să îşi retragă toate fondurile, atât FIAT cât şi BTC (Bitcoin), din contul aferent platformei până în data de 19 decembrie 2014 inclusiv şi să nu mai tranzacţioneze", se arată într-o notificare publicată marţi pe site-ul platformei.

Îndemnul către utilizatori de a retrage banii a fost reiterat miercuri, reprezentanţii platformei adăugând că nu mai au acces la server.

În momentul de faţă, nu este clar dacă serviciile de tranzacţionare vor fi reluate sau dacă platforma se va închide definitiv.

Anunţul privind întreruperea tranzacţiilor cu bitcoin a venit la doar câteva săptămâni după ce procesatorul de plăţi mobile Netopia mobilPay şi BTCXchange au încheiat un parteneriat pe baza căruia cei 6.000 de comercianţi ai Netopia care folosesc sistemul mobilPay pot accepta plăţi în moneda virtuală.

Potrivit reprezentanţilor Netopia, problemele cu care se confruntă platforma digitală nu vor afecta eventualele tranzacţii cu bitcoin la comercianţii parteneri, în contextul în care BTCXchange nu a procesat până în prezent nicio astfel de tranzacţie, transmite CoinDesk.

"Planurile şi interesul nostru în ceea ce priveşte bitcoin sunt mai mari ca oricând. Dorim să ne poziţionăm pe primul loc în regiune în cadrul mişcării bitcoin", a declarat pentru CoinDesk Antonio Eram, directorul general al Netopia.

Potrivit datelor BTCXchange, în total 5.165,18 de bitcoin, cu o valoare de circa 8,3 milioane de lei, au fost tranzacţionate anul acesta pe platforma digitală. Platforma este deţinută de o persoană fizică - Horea Vuşcan.

Valoarea bitcoin a variat între 250 şi 3.405,56 lei pe parcursul anului. Joi, moneda virtuală se tranzacţiona la 1.285 lei.